
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                      Bucureşti, 05.03.2014 

         Pl-x 627/2013


     RAPORT  
asupra Propunerii legislative pentru modificarea şi completarea Legii voluntariatului nr.195/2001

În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea şi completarea Legii voluntariatului nr.195/2001, trimisă cu adresa nr. Pl-x 627/2013 din 16 decembrie 2013, înregistrată sub  nr.4c-11/1545 din 17 decembrie 2013.
Senatul în calitate de primă Cameră sesizată a respins iniţiativa legislativă în şedinţa din 10 decembrie 2013.

Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 499 din 5 iunie 2013.
Guvernul prin punctul de vedere transmis prin adresa nr. 1260 din        18 iulie 2013 nu susţine adoptarea acestei propuneri legislative.
Comisia pentru muncă şi protecţie socială a avizat negativ iniţiativa legislativă în şedinţa din 28.01.2014.
Comisia pentru drepturile omului, culte şi problemele minorităţilor naţionale a avizat negativ iniţiativa legislativă în şedinţa din 04.02.2014.
Comisia pentru egalitatea de şanse pentru femei şi bărbaţi a avizat negativ iniţiativa legislativă în şedinţa din 04.02.2014.
· Propunerea legislativă are ca obiect de reglementare modificarea definiţiei voluntariatului, în sensul ca:
· activitatea de interes public să fie desfăşurată din proprie iniţiativă de orice persoană fizică angajată în sistemul public sau privat (în prezent este prevăzut că poate fi realizat de orice persoană fizică); 

· includerea în categoria organizaţiilor gazdă a persoanelor juridice cu scop patrimonial care desfăşoară activităţi în parteneriat cu organizaţii fară scop patrimonial;
· introducerea obligaţiei de a încheia contractul de voluntariat în formă scrisă (în prezent, încheierea contractului fiind opţională);
· introducerea obligaţiei de a înregistra contractul de voluntariat la Inspectoratul Teritorial de Muncă, acesta urmând a constitui vechime în muncă pentru voluntar, cu respectarea legislaţiei în vigoare.
În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice au examinat această iniţiativă legislativă în şedinţa din  5 martie 2014. 

La şedinţa Comisiei juridice, de disciplină şi imunităţi au fost prezenţi 23 deputaţi din totalul de 26 membri ai acesteia. 

În urma examinării iniţiativei legislative, a expunerii de motive, a avizului Consiliului Legislativ, a punctului de vedere al Guvernului, precum şi a opiniilor exprimate, membrii Comisiei au hotărât, cu unanimitate de voturi, respingerea propunerii legislative pentru modificarea şi completarea Legii voluntariatului nr.195/2001.
În raport cu obiectul şi conţinutul său, propunerea legislativă face parte din categoria legilor ordinare. 

        PREŞEDINTE,                                         SECRETAR,                                                                                                 

             Bogdan Liviu CIUCĂ                        Theodor-Cătălin NICOLESCU

Consilier,
Roxana David

